送宋構朝散知彭州迎侍二親
作者：蘇軾
朝代：宋

paragraphs: 東來誰迎使君車，知是丈人屋上烏。
丈人今年二毛初，登樓上馬不用扶。
使君負弩爲前驅，蜀人不復談相如。
老幼化服一事無，有鞭不施安用蒲。
春波如天漲平湖，鞓紅照坐香生膚。
帣鞲上壽白玉壺，公堂登歌鳳將雛。
諸孫歡笑爭挽鬚，蜀人畫作西湖圖。